En tysk bank spillede en aktiv rolle i det svindelnummer, som endte med at koste de danske skatteydere 12,4 milliarder kroner. Det fremgår af oplysninger fra bagmandspolitiet, som Politiken er i besiddelse af.

Som kulisse for svindlen har bagmændene anvendt en sindrig konstruktion bestående af 212 fiktive amerikanske pensionskasser. 27 af dem havde konto i den tyske bank North Channel Bank.

Banken har udstedt certifikater, som er blevet brugt til at overbevise Skat i Danmark om, at de fiktive pensionskasser ejede danske aktier i stort omfang og derfor havde ret til at få refunderet udbytteskat.